和丘與權秘校咏寶寄林成之進士
作者：蘇頌
朝代：宋

paragraphs: 天下豈無寶，此寶常曠乏。
渾然肖天質，不與璆璠雜。
萬産蓄精粹，百靈常護押。
天王得而興，人事留豈盍。
問將安所施，邦國憑鎮壓。
問誰能爲售，靡物可酬答。
孰嗟道不行，將以補千衲。
孰憂大厦摧，用以支衆庘。
在昔夏及周，相繼登天榻。
搜索罄寰瀛，異物悉歸狎。
萬玉會諸塗，九鼎安於郟。
人神爲交歡，海嶽在呼欱。
無遠不奔趨，無强不折拉。
區區霸者君，猶能救收扱。
譬夫至音奏，所聽纔鞺鞳。
晉强由一戰，齊盛成九合。
小邦願輸幣，鄰境求盟歃。
至寶既見用，光價日以洽。
豈若秦與趙，爭璧相蹂踏。
其下數十代，交攻事矛甲。
用捨亦異道，盛衰勢相沓。
得之權綱震，失之基本塌。
吾君系皇統，威稜海隅匝。
大器固神扃，衆奇萃緹匣。
山瑰及海靈，盡獲諸羅罨。
揀金磧礫中，或不間砂鑞。
求珠淵泉底，或見取蠯蛤。
珉石尚珍藏，理寧斥珪玾。
其間偶棄遺，誠堪爲嗟𣢗。
或是選擇殊，非由道路狹。
淵哉二君言，相投予意恰。
誰能借其辯，九重貢君闔。
上以啟聰明，次以廣開納。
冀于涓塵中，收拾秘箱笈。
明時寧自疑，本無雙刖法。